作者:李白
標題:答高山人兼呈權、顧二侯
內容:虹霓掩天光，哲後起康濟。應運生夔龍，開元掃氛翳。太微廓金鏡，端拱清遐裔。輕塵集嵩嶽，虛點盛明意。謬揮紫泥詔，獻納青雲際。讒惑英主心，恩疏佞臣計。彷徨庭闕下，歎息光陰逝。未作仲宣詩，先流賈生涕。掛帆秋江上，不為雲羅制。山海向東傾，百川無盡勢。我於鴟夷子，相去千餘歲。運闊英達稀，同風遙執袂。登艫望遠水，忽見滄浪枻。高士何處來，虛舟渺安系。衣貌本淳古，文章多佳麗。延引故鄉人，風義未淪替。顧侯達語默，權子識通蔽。曾是無心雲，俱為此留滯。雙萍易飄轉，獨鶴思淩曆。明晨去瀟湘，共謁蒼梧帝。